text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Kwafika ke kum amadoda avela kwabakhulileyo bakwaSirayeli aza ahlala phantsi phambi kwam.+
2 Landula ke lafika kum ilizwi likaYehova, lisithi:
3 “Nyana womntu, la madoda ke, anyuse izithixo zawo ezinezothe entliziyweni yawo, amisa phambi kobuso bawo+ umqobo osisikhubekiso obangela isiphoso sawo. Ngaba afanele andibuze kusini na?+
4 Ngoko ke thetha nawo uthi kuwo, ‘Itsho iNkosi enguMongami uYehova ukuthi: “Nayiphi na indoda yendlu kaSirayeli enyusa izithixo ezinezothe+ entliziyweni yayo nemisa phambi kobuso bayo isikhubekiso esiyibangela yenze isiphoso ize okunene ifike kumprofeti, mna, Yehova, ndiza kuyiphendula ngokwam kuloo mbandela ngokobuninzi bezithixo zayo ezinezothe,+
5 ngenjongo yokubamba indlu kaSirayeli ngentliziyo yabo,+ ngenxa yokuba bemkile kum ngezithixo zabo ezinezothe—bonke.”’+
6 “Ngoko ke yithi kwindlu kaSirayeli, ‘Itsho iNkosi enguMongami uYehova ukuthi: “Buyani nize nizibuyise kwizithixo zenu ezinezothe+ nibubuyise ubuso benu kwanakwizinto zenu zonke ezicekisekayo;+
7 kuba nayiphi na indoda kwindlu kaSirayeli okanye kubaphambukeli abaphambukele kwaSirayeli, eyekayo ukundilandela+ nenyusa izithixo zayo ezinezothe entliziyweni yayo nemisa phambi kobuso bayo isikhubekiso esiyibangela yenze isiphoso ize okunene ifike kumprofeti ukuza kuzibuzela ngam,+ mna, Yehova, ndiyayiphendula ngokwam.
8 Yaye ndimele ndibhekise ubuso bam kuloo ndoda+ ndize ndiyibeke njengomqondiso+ nomzekelo,+ ndiyinqumle phakathi kwabantu bam;+ ukuze nazi ukuba ndinguYehova.”’+
9 “‘Ke yena umprofeti, ukuba uthe waqhatheka, wathetha ilizwi, mna Yehova, ndimqhathile loo mprofeti;+ yaye ndiza kusolulela kuye isandla sam ndize ndimbhubhise phakathi kwabantu bam amaSirayeli.+
10 Yaye kuya kufuneka basithwale isiphoso sabo.+ Isiphoso sobuzayo siya kuba njengesiphoso somprofeti,+
11 ukuze abo bendlu kaSirayeli bangabi saphambuka bayeke ukundilandela+ baze bangabi sahamba bezenza inqambi ngokunxaxha kwabo konke. Bamele babe ngabantu bam nam ndibe nguThixo wabo,’ itsho iNkosi enguMongami uYehova.”+
12 Laza ilizwi likaYehova laqhubeka lifika kum, lisithi:
13 “Nyana womntu, ke lona ilizwe, ukuba lithe lenza isono kum ngokwenza ngokungathembeki,+ ndiza kusolulela kulo isandla sam ndize ndiyaphule kulo intonga ekujingiswa kuyo izonka ezibusazinge,+ kwaye ndiza kuthumela kulo indlala+ ndize ndinqumle kulo umntu wasemhlabeni nesilwanyana sasekhaya.”+
14 “‘Yaye ukuba la madoda mathathu ayephakathi kwalo, uNowa,+ uDaniyeli+ noYobhi,+ wona ebeya kuwuhlangula umphefumlo wawo ngenxa yobulungisa bawo,’+ itsho iNkosi enguMongami uYehova.”+
15 “‘Okanye ukuba ndingadlulisa amarhamncwa enzakalisayo elizweni+ aze okunene alihluthe abantwana+ lize lona okunene libe yinkangala ephanzileyo kungabikho bani udlulayo kulo ngenxa yamarhamncwa lawo,+
16 ukuba la madoda mathathu ayephakathi kwalo, ndiphila nje,’ lilo eli ilizwi leNkosi enguMongami uYehova, ‘ayengayi kuhlangula nyana nantombi; kwakuya kuhlangulwa wona, wona kuphela, lize lona ilizwe libe yinkangala ephanzileyo.’”+
17 “‘Okanye ukuba ndingazisa ikrele kwelo lizwe,+ ndize okunene ndithi: “Makudlule ikrele kweli lizwe,” ukuze okunene ndinqumle kulo umntu wasemhlabeni nesilwanyana sasekhaya,+
18 kwanokuba la madoda mathathu ayephakathi kwalo,+ ndiphila nje,’ itsho iNkosi enguMongami uYehova, ‘ayengayi kuhlangula nyana nantombi, kodwa kwakuya kuhlangulwa wona, wona kuphela.’”+
19 “‘Okanye ukuba ndingathumela indyikitya yokufa kwelo lizwe+ ndize okunene ndiwuphalaze umsindo wam phezu kwalo ngegazi,+ ukuze ndinqumle kulo umntu wasemhlabeni nesilwanyana sasekhaya,
20 kwanokuba uNowa,+ uDaniyeli+ noYobhi+ babephakathi kwalo,+ ndiphila nje,’ itsho iNkosi enguMongami uYehova, ‘babengayi kuhlangula nyana nantombi; bona ngokwabo babeya kuhlangula umphefumlo wabo ngenxa yobulungisa babo.’”+
21 “Kuba itsho iNkosi enguMongami uYehova ukuthi, ‘Kuya kuba njalo ke xa kuya kubakho izenzo zam ezine zokugweba ezenzakalisayo+—ikrele nendlala nerhamncwa elenzakalisayo nendyikitya yokufa+—endiya kuzithumela okunene phezu kweYerusalem ukuze ndinqumle kuyo umntu wasemhlabeni nesilwanyana sasekhaya.+
22 Kodwa, khangela! ngokuqinisekileyo kuya kubakho iqela labasindileyo eliya kusala kuyo, abo baziswayo.+ Oonyana neentombi, nabo ke! Bayaphuma beze kuni, yaye niya kuyibona indlela yabo nezenzo zabo.+ Kwaye ngokuqinisekileyo niya kuthuthuzeleka ngenxa yentlekele endiya kube ndiyizisile phezu kweYerusalem, kona konke oko ndiya kube ndikuzisile phezu kwayo.’”
23 “‘Yaye ngokuqinisekileyo baya kunithuthuzela xa nibona indlela yabo nezenzo zabo; ibe niya kwazi ukuba andikwenzanga ngaphandle kwesizathu konke oko ndiya kukwenza nxamnye nayo,’ itsho iNkosi enguMongami uYehova.”+
Yithumele
Yithumele
Hezekile 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Imibuzo Yabafundi . . .
Ngaba Ukunqula Kukuzimela Ngesebe Lenkawu?
Abantu bakwenza oku kuba bezikhohlisa ngelithi izinto ziza kulunga kuba bephepha ukumelana neengxaki. Ngokomzekelo, abanye abantu babalekela etywaleni xa besengxakini. Ekuqaleni, utywala busenokubenza bazithembe baze bacinge ukuba banokujamelana namanzithinzithi obomi. Kodwa ekuhambeni kwexesha, bayenzakala. Ngaba kunokwenzeka into efanayo naxa umntu ebalekela elunqulweni?
Abanye bathi ukuba likholwa, kuba ubaleka iingxaki kunokunceda. Bacinga ukuba abantu ababhenela enkonzweni abakwazi ukucinga okanye bavumele ubungqina obucacileyo buphembelele iinkolelo zabo. Abantu abathetha ezo zinto benza ngathi xa umntu elikholwa elizinikeleyo uzama nje ukuphepha iingxaki zobomi.
Ininzi into ethethwa yiBhayibhile ngokholo. Sekunjalo, ayikhe ikhuthaze ukungazinaki izinto yaye ayikuxhasi ukubekwa kwengqondo emthunzini. Ngokwahlukileyo koko, ithi umntu okholelwa yonke into ethethwayo akanamava, yaye ide ithi usisidenge. (IMizekeliso 14:15, 18) Eneneni, ibiya kuba bubudenge ngathi ukuyamkela ingcamango ethile njengeyinyaniso sibe singakhange sizihlole izibakala! Bekuya kufana nomntu osela iparafini kuba nje umntu othile ethe kuye ngamanzi.
Endaweni yokuba ikhuthaze ukumfanyekiswa, iBhayibhile iyasibongoza ukuba sigcine amehlo ethu engqondo evulekile ukuze singeyeli. (Mateyu 16:6) Sihlala sithe qwa ngokusebenzisa ‘amandla ethu engqiqo.’ (Roma 12:1) IBhayibhile iyasiqeqesha ukuba sikwazi ukuqiqa sisebenzisa ubungqina ukuze sikwazi ukwenza izigqibo ezisengqiqweni nezisekelwe kwizibakala. Khawuhlolisise eminye yale mizekelo ekwiincwadi zikampostile uPawulos.
Xa uPawulos wayebhalela ibandla laseRoma, akazange afune bakholelwe kuThixo kuba esitsho, kodwa wabakhuthaza ukuba bazihlolele ngokwabo ubungqina bokuba uThixo ukho. Wabhala oku: “Iimpawu zakhe [uThixo] ezingabonakaliyo zibonwa ngokucacileyo ukususela ekudalweni kwehlabathi kuse phambili, ngenxa yokuba ziqondeka ngezinto ezenziweyo kwanamandla angunaphakade nobuThixo bakhe, khon’ ukuze bangabi nakungxengxezeleka [abo bakhanyela igunya likaThixo].” (Roma 1:20) UPawulos wasebenzisa kwale ndlela yokuqiqa xa wayebhalela amaHebhere. Wathi: “Ndlu nganye inomakhi wayo, kodwa lowo wazakhayo zonke izinto nguThixo.” (Hebhere 3:4) Kwileta awayibhalela amaKristu aseTesalonika, uPawulos wawakhuthaza ukuba angakholelwa kuyo yonke into ayivayo. Wayefuna ‘aqiniseke ngezinto zonke.’—1 Tesalonika 5:21.
Ukholo olungasekelwanga kubungqina obaneleyo lunokumlahlekisa umntu aze enzakale. Ngokuphathelele amanye amakholwa omhla wakhe, uPawulos wabhala oku: “Ndinikela ubungqina bokuba banenzondelelo kuThixo; kodwa kungekhona ngokolwazi oluchanileyo.” (Roma 10:2) Ngenxa yoko, kubaluleke gqitha ukusebenzisa icebiso likaPawulos awalinika ibandla laseRoma! Wabhala: “Guqukani ngokutshintsha ingqondo yenu, ukuze nikungqine ngokwenu ukulunga nokwamkeleka nokugqibelela kokuthanda kukaThixo.” (Roma 12:2) Ukuba nokholo olusekelwe kulwazi oluchanileyo ngoThixo, asikokuzimela ngesebe lenkawu xa uneengxaki, kunoko luba ‘likhaka elikhulu’ elisikhuselayo ngokomoya nangokweemvakalelo.—Efese 6:16.

robotstxt: allowed

filter: keep


text:
AGASTI 5, 2016
EMERIKA
AmaNgqina KaYehova Azithengisile IZakhiwo ZeKomkhulu Lawo EziseBrooklyn
ENEW YORK, ngoAgasti 3, 2016, amaNgqina KaYehova athengisa ngokusemthethweni izakhiwo zekomkhulu lawo, ezise-25/30 Columbia Heights eBrooklyn, eNew York. Athengisela iinkampani ezisebenzisanayo iKushner Companies neLIVWRK, le nto ibonisa amanyathelo abalulekileyo athathwe ngamaNgqina, ukulungiselela ukufudukela kwizakhiwo ezitsha eziseWarwick, eNew York.
Ezi zakhiwo zikhulu kangangezixeko ezijikelezwe zizitrato ezibini kwaye zikwindawo ekhethekileyo ephakathi kwezithili ezintathu ezinembali, iBrooklyn Heights, iFulton Ferry, neDumbo. Le ntengiso yayiquka ukuthengiswa kwezinye izakhiwo ezingase-25/30 Columbia Heights: isakhiwo esise-50 Columbia Heights, e-58 Columbia Heights, nesise-55 Furman Street, udlula kuzo ngamphambi kokuba ufike kwiBhulorho yaseBrooklyn ekufutshane nazo.
Izakhiwo ezise-25/30 Columbia Heights zazifudula izezenkampani yamayeza iE.R. Squibb & Sons, ngoku eyinxalenye yeBristol-Myers Squibb. Iwotshi enkulu nentente ebamba ubushushu ephezu kophahla lwase-30 Columbia Heights , bezibonakala phezulu eBrooklyn kangangamashumi eminyaka, uphawu olwalusithi “Squibb” luye lwatshintshwa lwathi “Watchtower” emva kokuba amaNgqina ethenge ezi zakhiwo ngo-1969. URichard Devine, othethela amaNgqina, ucacisa injongo yokuba kuthengwe ezi zakhiwo, uthi: “Sasifuna indawo enkulu ngakumbi ukuze sikwazi ukwenza imisebenzi yethu eyayiqhubeka isanda, ibe sasifuna ukudibanisa iiofisi zethu ezaziqelelene eBrooklyn.”
UDavid A. Semonian, isithethi samaNgqina KaYehova esikwikomkhulu lawo, uthi: “Izakhiwo ezise-25/30 Columbia Heights ziligugu lethu kwaye ziya kusoloko zikwimbali yethu nakwimbali yeBrooklyn.”
Onokuqhagamshelana Naye:
UDavid A. Semonian, Office of Public Information, 1-718-560-5000